Vermoorde Springs-tiener: ‘Ons is stomgeslaan en verpletter’Die gebied naby die skool waar Abram se liggaam gevind is. Foto: Google Maps Die Oos-Randse tienerseun, wie se liggaam gevind is nadat hy Donderdag ná krieketoefening nie by sy ouerhuis opgedaag het nie, sou volgende jaar sy skool se hoofseun wees. Veritas College in Springs, waar Abram Sibeko (17) in graad 11 was, het Vrydag die nuus oor sy moord bekend gemaak. “Ons Veritas-familie is hartseer om die skokkende nuus van die dood van die geliefde president van ons leerlingraad te hoor. Abram is in Selectionpark aangeval toe hy op pad was huis toe laat Donderdagmiddag. Ons is stomgeslaan en verwoes,” het die skool in ŉ verklaring gesê. Abram Sibeko. Foto: Via Facebook. Abram is in Julie vanjaar verkies en ingesweer as president van die skool se leerlingraad vir 2017. Maroela Media het Vrydag berig Abram se pa het onraad bemerk toe sy seun nie ná krieketoefening by sy ouerhuis Dunnottar in Nigel opgedaag het nie. Hy het glo van openbare vervoer gebruik gemaak om tussen die skool en sy huis te pendel. “Die seun was altyd stiptelik by die huis en dit was baie ongewoon van hom om nie by die huis op te daag nie. Hy was ŉ presteerder op skool en baie sportief. Sy pa het hom op sy selfoon probeer bel, maar die foon was afgeskakel. Die gesin het regdeur die aand na hom gesoek en wou hom vanoggend as vermis aanmeld, toe hulle van sy dood ingelig is,” het Amanda Greybe, woordvoerder van die Springs-polisie, Vrydag aan Maroela Media gesê. Abram se liggaam is vroeër die dag omstreeks 07:00 deur ŉ gemeenskapslid naby die treinspoor op die hoek van Davisrylaan en Rogersstraat in Selectionpark, wes van die skool, naby die sportvelde, gevind. Hy het sy skoolklere aangehad en is in die bors gesteek met ŉ skerp voorwerp. Hy is op die toneel dood verklaar. Sover vasgestel kan word, word sy krieketsak en selfoon vermis. Die Springs-polisie ondersoek ŉ saak van moord. Niemand is nog in verband met die voorval in hegtenis geneem nie.